सावित्रीबाई फुले का जन्म 3 जनवरी 1831 को पुना के पास नायगांव के एक साधारण पिछडी जाति परिवार में हुआ था। गौरतलब है कि इससे लगभग दो सौ साल पहले इसी गांव के आसपास जुन्नर के शिवनेरी किला में शिवाजी का भी जन्म हुआ था। शिवाजी की गाथाएं जनगीत की तरह जब आज भी गांवों में गाए जाते हैं तो उस समय भी निश्चित रूप से ये गाए जाते रहे होंगे। बहरहाल बालिका सावित्रीबाई के समय माहौल शिवाजी के समय का नही था। उस समय पुना और उसके आसपास के गांवों में ब्रह्माणवादी शोषण चरम पर था। हालांकि पेशवा शासन भी अस्ताचल की ओर था। फिर भी धर्म और आस्था के नाम पर देश के बड़े तबके को हर तरह से दबाया जा रहा था। सावित्रीबाई इन चीजों को देख रही थीं। भूगत रही थीं। बचपन गरीबी में बीता। तालीम की व्यवस्था नहीं थी। शिक्षा या किताब के नाम सबसे पहले ईसाई धर्म की प्रार्थना वाली एक किताब हांथ लगी तो उसे सहेज कर रख लिया। विवाह के बाद वह पुस्तक ससुराल भी साथ आई।